
Dunaszekcső Községi Önkormányzat Képviselő-testülete
1/2007.

Jegyzőkönyv
Készült a Dunaszekcső Községi Önkormányzat Képviselő-testülete 2007.január 22-én megtartott  üléséről.

Jelen vannak:

	Faller János
	polgármester

	Hetényi Ádámné

Bíró Zsolt
	alpolgármester

	Bokor Zoltánné
	

	Metz Judit
	

	Prucs András
	

	Sándor József Benedek
	

	Szabó Gergely
	képviselők


Pest Éva körjegyző

1.napirendi ponthoz: Pethes Tamás a KVHV képviseletében

2.napirendi ponthoz: Miskolczi Imréné intézményvezető, Szőcsné Mayer Éva  tagintézményvezető, 7 fő pedagógus, Galambosi László az Iskolaszék részéről
A nyilvános ülésen 1 fő vett részt a lakosság részéről.

Igazoltan távol: Kulutácz Zoltán, Tóth András

Faller János polgármester megállapítja, hogy az ülés határozatképes, mert a megválasztott 10 fő képviselő közül 8 fő az ülésen megjelent. Javaslatot tesz az ülés napirendi pontjaira, melyeket a testület további javaslat nélkül az alábbiak szerint elfogad:

1.) Kaposvári Városgazdálkodási Vállalattal történő megállapodás
Előterjesztő: Faller János polgármester, Pethes Tamás a KVHV részéről

2.) Az Általános Iskola működtetésének kérdéséről

Előterjesztő: Faller János polgármester

3.) A balatoni tábor további hasznosításának kérdéséről

Előterjesztő: Faller János polgármester

4.) Földterület értékesítésről

Előterjesztő: Faller János polgármester

5.) Az Idősek Klubja működtetéséről

Előterjesztő: Faller János polgármester

6.) A két ülés között történt fontosabb eseményekről

Előterjesztő: Faller János polgármester

7.) A 2007.évi bérleti díjakról

Előterjesztő: Faller János polgármester

8.) Iskola-egészségügyi feladatok megosztásáról

Előterjesztő: Pest Éva körjegyző

9.) Egyebek

NAPIREND TÁRGYALÁSA

1.napirendi pont:  Faller János polgármester köszönti a napirend előadóját. A Kaposvári Városgazdálkodási Vállalat 1 éve vette át a szemétszállítási feladatot. Nemrégiben felvette a kapcsolatot a vállalat vezetésével, mert komoly gondok adódtak a központi szemétlerakó megépítéséből származó önkormányzati kötelezettségekkel. A cikói beruházáshoz az önkormányzatnak 10%-os önrészt kellett felvállalnia, és ennek rendezésére sürgetés is érkezett.  Felkéri Pethes Tamást, hogy adjon tájékoztatást a vállalat által biztosítandó lehetőségről.

Pethes Tamás: A cikói telep uniós támogatással megvalósuló központi telep lesz. Már történtek beszerzések, és ezért sürgetik az önkormányzati befizetéseket. Járműveket vásároltak a szállításhoz. Siófok megkezdte tehát a kötelezettségek beszedését. A projekt összege lakosság arányosan oszlik meg. Az uniós támogatás utólagos finanszírozást jelent, ezért is kéri a gesztor a pénzt. Általában az a gyakorlat, hogy a hulladékszállítást végző vállalat megállapodás alapján felvállalja az önkormányzati kötelezettséget. A vállalata legalább 10-15 évig kíván ezen a településen hulladékszállítást végezni, tehát hosszabb távon kíván itt maradni. Az eddigi együttműködés az önkormányzat és a vállalat között jó volt, bíznak benne, hogy ez hosszabb távon is így fog maradni. A vállalat felvállalja az önkormányzati kötelezettséget, a megállapodás aláírása után annak azonnal eleget is tesz. 36 településen dolgoznak, a fele részen már megkötötték a megállapodásokat, a másik felénél pedig folyamatban van. 
A beruházás megvalósulása után az önkormányzatok tulajdonhoz is jutnak lakosságszám arányosan. Az üzemeltetőtől kvázi bérleti díjat kérhetnek ezért, ami fedezheti az önkormányzati önrészt. 
Lehet az üzemeltetésre kiírt pályázatnál pályázati díjat is kérni, amelyből megtérülhet az önkormányzatok részére a megelőlegezett összeg. 

De beépülhet az összeg a kamataival a szolgáltatási szerződésbe is, amely 10-15 év alatt megtérül így a vállalatnak.

Faller János: Cikón még nem épült meg semmi, de a gesztornak be kell fizetnünk idén 4,6 millió forintot. Az összkötelezettségünk 6,5 millió forint. El kell döntenie a testületnek, hogy miként teszünk ennek eleget. Ismerve a költségvetési lehetőségeket, feltétlenül forrást kell találni a megoldásra. Szinte valamennyi önkormányzat keresi a megoldást, hiszen saját maga teljesíteni nem tudja.
Pethes Tamás: Valóban nem épült még Cikón semmi, de már említette, hogy a gépeket megvásárolták. A forint romlása miatt várhatóan növekedni fog az önkormányzati hozzájárulás mértéke is. Azt sem szabad elfelejteni, hogy a késedelmes teljesítés miatt késedelmi kamatot is számolni fognak. Az önrész befizetésekor tételes elszámolást kell kérni, hogy mire fordították azt. A Vállalata tehát felvállalja a megelőlegezést. Ha ez eltart 3-4 évig, akkor a kamatot már most megpróbálnák beépíteni a közszolgáltatás díjába. 

Faller János: A Vállalat tehát megállapodás alapján felvállalja az önkormányzati önrész megelőlegezését. A megelőlegezett összeget az önkormányzat a majdani üzemeltetésből származó bevételéből fizeti vissza. A megvalósulás idejét nem ismerve, elfogadhatónak tartja, hogy a megelőlegezett összeg kamatai már most beépítésre kerüljenek a szolgáltatás díjába.

A testület 8 szavazattal 0 ellenébe a következő határozatot hozta:

1/2007 (I.22.) Kt.számú határozat

hulladékgazdálkodási feladatból adódó kötelezettségről
A képviselő-testület a Kaposvári Városgazdálkodási Vállalattal, mint a hulladékszállítást végző szolgáltatóval, megállapodást köt önkormányzati kötelezettség megelőlegezésére. A Vállalat által biztosítandó önkormányzati önrészt a cikói beruházás megvalósításához veszi igénybe az önkormányzat. 

A testület felhatalmazza a polgármestert a megállapodás aláírására. 

Határidő: azonnal

Felelős: Faller János polgármester

2.napirendi pont: Faller János polgármester: Decemberben kihelyezett ülést tartottunk az oktatás jövőjének megbeszélése ügyében. A megváltozott szabályok miatt nagyon sok település kerül rossz helyzetbe, elveszthetik az iskoláikat. Az elmúlt héten a bátai önkormányzat vezetői jártak nálunk, és társulásról beszéltünk. 

Még nem ismerjük a költségvetésünket, és ma még nem is kell dönteni, de fontos, hogy a testület újabb információkat kapjon az intézményvezetőtől. Lehetőségekről fognak hallani, döntés a költségvetéskor várható.

Miskolczi Imréné: Új tantárgy felosztást készített, költségcsökkentést ért el. Eddig 16 fő pedagógus dolgozott, az új felosztás alapján 13 marad. 3 fő bére jelentős csökkentést hozott. 
Sajnos azon kell gondolkodnunk, hogy tagintézménnyé kell válnia az iskolának. A jogszabályi változások miatt, ha nincs 15 fős osztály, akkor megváltozik a finanszírozás. Ugyanekkora problémát jelent a nemzetiségi nyelv oktatás, ahol is legalább 8 gyerek jelenti az osztályt. Mindkét téren veszélyben vannak az osztálylétszámaink. Gondolkodni kell tehát azon, hogy mohácsi iskola tagintézménye legyünk. 

Ugyanakkor talán egy 146 fős iskolának nem lenne szabad feladnia az 1-8 osztályos oktatást. Kapaszkodnunk kell az iskoláért, a 7-8 osztályért. Sajnos azonban mindezt elfelejthetjük, ha a szülők szeptembertől elviszik más iskolákba a gyerekeiket, így nem tudhatjuk előre a létszámokat.

Faller János: A költségvetési törvény 8.számú melléklete értelmében a társulás csak úgy lehet, ha elvesztjük a 7.-8.osztályt. A törvény meghatározza az idei évi finanszírozást, és a következő év 8 hónapjáét. Utána ismételten komoly változás várható, de ezt nem tudjuk előre.

Az OKÉV adhat engedélyt a létszámok alapján az önálló fenntartásra, és mindent elhagyva felvállalhatjuk az iskolafenntartást, de a 2008.szeptemberi feltételeket nem ismerhetjük, nem tudhatjuk onnan hogyan tovább.

Sándor József: Szinte létfontosságú hogy megmaradjon a 7.-8.osztály. Akkor, ha nincs meg a létszám, csoportként működik tovább, és megváltozik a finanszírozás. 

Pályázatokkal is pótolni kellene az iskola költségvetését. Szeretné, ha jobban figyelnék a kiírásokat.

Faller János: Egyértelmű az irány a változásokra, elkerülhetetlen a közoktatás teljes szerkezeti átalakítása. Jelenleg két vonalon indult tárgyalás, az egyik a mohácsi a másik a bátai. De előbb látnunk kell a költségvetést.

Elfogadja a pályázati nagyobb odafigyelést. Általában 50%-os támogatottságú pályázatokon vehet részt az intézmény.

Miskolczi Imréné: Szinte lehetetlen a pályázati kiírásoknak való megfelelés, és ha igen, akkor sem működési kiadásokra lehet pályázni.

Az OKÉV-hez az engedélyeztetésre január 31-ig kell benyújtani a kérelmet. Évről évre kevesebb a gyerek, de a 146 fő elég ahhoz, hogy megtartsa az önkormányzat az 1-8.osztályt. 

Bokor Zoltánné: A német nemzetiségi táborhoz és szabadidő hasznos eltöltéséhez nyertek már számtalan pályázatot.

Sándor József: Fokozni kell a gyermekmegtartó erőt. Ha szükséges lenne bármi plusz, felvállalják-e azt az iskolában? 

Miskolczi Imréné: Feltétlenül, hiszen eddig is mindent megtettek ennek érdekében. Most is újabb változtatást kíván végrehajtani. Szeretné, ha egésznapos oktatás lenne az 1.osztályban. Ezzel az első osztály iskolaotthonos lenne, a 2-4.osztályoknak napközis foglalkozást tudna biztosítani, az 5-6.osztályosok pedig tanulószobán vehetnek részt. 

Felvállalják a tehetséggondozást is, és az előbbiekkel is pluszt adnak a gyerekeknek és a szülőknek is. 

Hetényi Ádámné: Rengeteg a buktató a mai szabályozásokban. A környező településekről hall információt. Homorúd és Kölked társul iskolafenntartásra. Ha Mohácsra megyünk akkor elvesztjük a 7.-8.osztályt. Mindenki marad a kicsi társulásnál. Legyen Dunafalva és Dunaszekcső társulása. Az lenne a legjobb, ha a dunafalvi gyerekek átjönnének. Beszélgetni kell, tárgyalni kell velük. A döntést elodázhatjuk júniusig, a kérelmet pedig most be kell adni az OKÉV-hez.

Faller János: Paks kistérségi társulása 14 településsel létrehozta az első kistérségi iskolatípust.

Miskolczi Imréné: Kéri a  képviselőket, hogy segítsenek a szülők meggyőzésében. A gyerekek felkészítését meg tudják oldani, ezt tudatosítani kell a szülőkben. Bízzanak a szülők a pedagógusokban, hogy meg tudják oldani a feladatukat.

Sándor József: A közös akaratunk tehát az, hogy maradjon meg az iskola önállóan.

Kis-Gadó Csabáné pedagógus: Az iskolában megfelelő a felkészítés. A gyerekek folyamatosan sikereket érnek el, a középiskolában mind megállják a helyüket. 

A 6.osztályos gimnázium már elvesztette az értelmes gyerekeket összegyűjtő feladatát. A szülőnek látnia kell, hogy a gyermeke mire alkalmas, mire képes. Sokkal közvetlenebb a kapcsolat helyben a szülőkkel, naponta információt kaphatnak a gyerekekről. Azt sem szabad elfelejteni, hogy a megváltozott világban mennyi minden történhet egy utazó gyerekkel.

A 6.osztályos általános iskolával el fogjuk veszteni a gyerekeinket, a szülők már hamarabb máshova fogják íratni őket. 

Hetényi Ádámné: Az itthon maradt gyerekek közül sokkal többen tanultak tovább, mint a 6.osztályos gimnazisták közül.

Galambosi László az Iskolaszék képviseletében: A szülői fórum is azt igazolta, hogy meg vannak elégedve a szülők az intézménnyel, még akkor is, ha negatív vélemények is elhangzottak. Személyes tapasztalata a jelentős mértékű szakmai fejlődés az intézményben. Mindezek mellett a fűtéskorszerűsítés és a bútorzat cseréje is jelentős fejlődést eredményezett. Minden adott az oktatáshoz, és mégis minden a gyerekek létszámának a függvénye. 

Kis-Gadó Csabáné: Elhangzott, hogy használja ki az intézmény a pályázati lehetőségeket. Ha van az intézménynek megfelelő kiírás, akkor ők pályáznak. Még sosem hagyták ki a lehetőségét. Sajnos egyre kevesebb a pályázati lehetőség. Legtöbb esetben az önkormányzat pályázathat.

Hetényi Ádámné: A pályázat anyagának szakmai előkészítésével segíthetik az önkormányzat pályázatának benyújtását. 

Bokor Zoltánné: A gyerekek más iskolába íratásánál nem is az a probléma, ha kimagasló diákokat visznek el. Sajnos a szülők nem minden esetben mérik fel gyerekeik képességeit, a tanácsokat nem fogadják el, elviszik őket, és ez sokszor nem vezet jó eredményre.

Olyan nincs, hogy egy iskolában minden tökéletes, hogy minden pedagógus minden gyereknek és szülőnek egyformán megfelel. Ebben az iskolában mindenki úgy áll a dolgokhoz, hogy kompromisszumképes. Semmi más nem fontos csak az, hogy a gyerek jól érezze magát az iskolában. Konfliktusok nélkül azonban nem megy semmi, de tisztázni kell a kérdéseket.

Miskolczi Imréné: A gyerekek iskolai pályafutása leginkább egy háromlábú székhez hasonlítható. Stabilan ülni csak egyforma hosszúságú lábú széken lehet. A siker hármunkon múlik: a gyerek, a szülő, az iskola.
Biztosíthatunk mindenkit arról, hogy ezentúl is megfelelő körültekintéssel fognak az iskola pedagógusai eljárni, és a legmagasabb szakmai tudásukkal továbbra is a gyermekek megfelelő felkészítésén fognak dolgozni. 

Mezt Judit: A szülők kiálltak az iskola fennmaradásáért. Az önkormányzattól pedig körültekintő döntést várnak. Biztosít a testület mindenkit arról, hogy megfelelő körültekintéssel fog dönteni a kérdésről.

Szabó Gergely: Az elszakadás legtöbbször nem fejlődést jelent. A serdülőkor kezdete sem gondmentes. Rontunk a gyerek helyzetén pont ebben az időszakban a váltással. Önmagában az elvándorlási folyamat nem eredményezte volna ezt a jelentős gyermeklétszám csökkenést. A sok kérdés megvitatása során talán a legfontosabb, hogy a gyerekekkel is foglalkoznunk kellene. 

Faller János: A kérelem el fog készülni, és a megadott határidőre elküldi az OKÉV-hez. 
Több hozzászólás nem hangzott el, a testület 8 szavazattal 0 ellenében a következő határozatot hozta:
2/2007.(I.22.) Kt.számú határozat

a közoktatási feladatok ellátásáról

A képviselő-testület a 2007/2008.tanévben a közoktatási feladat ellátását nyolc évfolyamnál kevesebb évfolyammal működő – német nemzetiségi nyelvet oktató – önálló általános iskola fenntartásával kívánja megoldani, ezért a továbbműködtetés engedélyeztetésére, mint az intézmény fenntartója, kérelmet nyújt be az OH OKÉV Dél-dunántúli Regionális Igazgatóság Igazgatójához. 

Határidő: a kérelem benyújtására: 2007.január 31.

Felelős: Faller János polgármester

3.napirendi pont: Faller János polgármester: Rövid írásos anyagot adott ki az önkormányzati táborral kapcsolatban. Szeretné felhívni arra a figyelmet, hogy ha nem üzemel a tábor, kiadások akkor is lesznek. 
Sándor József: Milyen a tábor kihasználtsága szekcsői gyerekekkel?

Bokor Zoltánné: Összesen 1 hetet vesznek igénybe akkor, amikor a német vendégek érkeznek.
Sándor József: Értékes tulajdon, de nem tudjuk kihasználni. 

Faller János: Beszélgetések során felmerült már a tábor értékesítése. Sajnos az üzemeltetéshez a jelenlegi körülmények között már nem fogunk engedélyt kapni. A faházak és a felszereltség minősége alaposan kifogásolható. A konyhát sem fogadják már el, és az átalakítás pedig jelentős költséggel járna. Ha csak szálláshelyként forgalmaznánk, akkor sem biztos, hogy az engedélyt megkapnánk. Eddig évente 400.000 Ft volt a bevétel, melyből kb. 200.000 Ft elment az önkormányzati kiadásokra.

Sándor József: Mennyi költséget jelentene a konyha kialakítása?

Faller János: Kb. 4-5 millió forint lenne legalább.

Sándor József: 25 év alatt térülne meg ez a kiadás. Ha megfelelő összeget kapnánk az ingatlanért, akkor lehetne helyette egy pl. egy 6 szobás nyaralót vásárolni „dunaszekcsői vendégház” célra. A nyaralóban dunaszekcsői családok nyaralhatnának kedvezményes áron. Ingatlant vásárolnánk ingatlan helyett, tehát a vagyonfelélés sem jöhet szóba.
Szabó Gergely: Pangó tőkét aktív tőkére váltaná az önkormányzat.

Faller János: Az ötletet nagyon jónak tartja. A tábor területét elsősorban helyieknek kellene eladni, akár megosztva is pl. 8 telekre.

Hetényi Ádámné: Fontosnak tartja, hogy szakemberektől segítséget kell kérni az eladási ár meghatározásában. A döntésbe be kell vonni a lakosságot is, komoly ellenállásra lehet számítani.

Bíró Zsolt: A tábort teljesen le kellene bontani, és a helyére 3-4 téliesített apartmant kellene felépíteni. Ez üzlet lenne. Telek áron nem fogunk akkora összeget kapni, hogy helyette bármit vásároljunk.

Faller János: Az ingatlanértékesítéshez, az ármegállapításhoz szakmai segítséget kér. Ugyanakkor fel kell vetni a lakosság körében az apartman építés lehetőségét is. Akár ezt a lehetőséget hirdetéssel is lehet erősíteni. 
Szabó Gergely: Fontos lenne, hogy az idén még szálláshelyként bérbe lehessen adni. 

Hetényi Ádámné: Ha szállásként kiadhatjuk, akkor üzemeljen így egyenlőre.

Faller János: Fontos tudni, hogy gyermektáborként van nyilvántartva. Az ÁNTSZ szigorú, és a táborban már nem elég egy nagytakarítás. Minden alkalommal csak egy évre adták meg az engedélyt. 

Megengedhetetlen, hogy egy ilyen nagy értékű vagyont így hasznosítsunk. Ha a főidény 6 hetére szekcsői családok kivennék, akkor ez  a kérdés nem lenne kérdés. De itteniek már nem is jelentkeznek oda nyaralni.

Sándor József: Vannak üzleti kapcsolatai, tud segítséget kérni az ármegállapításban. 

Faller János: Többféle hasznosítás is felvetődött: Az egyik, hogy értékesítjük a tábort, az ármegállapításhoz szakmai segítséget kérünk. A másik lehetőség, hogy a területen apartmanok épülnek, megfelelő hirdetést kell ehhez biztosítani. A harmadik lehetőség, hogy megkeres a térségben polgármestereket, hogy a nyári időszakra iskolások vehessék igénybe a tábort. Március közepéig kell majd döntést hoznia a testületnek a hasznosításról.
Több hozzászólás nem volt,  a testület 8 szavazattal 0 ellenében a következő határozatot hozta: 

3/2007.(I.22.) Kt.számú határozat

a balatoni tábor hasznosításáról

1.) A képviselő-testület a Balatonmáriafürdő- alsón lévő önkormányzati tulajdonú ingatlant felértékelteti.

2.) Az önkormányzat információt gyűjt annak érdekében, hogy dunaszekcsői lakosok részvételével apartmanok épüljenek az ingatlanon.

3.) 2007.évben az önkormányzat szálláshelyként még üzemelteti az ingatlant.

Határidő: azonnal

Felelős: Faller János polgármester
4.napirendi pont: Faller János polgármester: Két kérelem érkezett földterületek értékesítésére.  Az első kérelem egy bátai földtulajdonos, aki a saját területe mellett fekvő önkormányzati területeket bérel.(A kérelem a jegyzőkönyv melléklete.)
Sándor József: Javasolja elfogadni a kérelmet, az árra pedig javasol 25.000 Ft/AK összeget.

Szabó Gergely: Vagy elfogadjuk, vagy az önkormányzat telepíti be a területet erdőnek.

Prucs András: Meg kellene pontosan nézni a fekvését, a leírtak valódiságát, így vakon nem kellene eladni.

Faller János: Legyen még információ? Sándor József javaslatát nagyon korrektnek tartja.

A testület 6 szavazattal 2 ellenében a következő határozatot hozta:

4/2007.(I.22.) Kt.számú határozat

ingatlanértékesítésről

A képviselő-testület az önkormányzat tulajdonában lévő 4049/1 hrsz-ú, 4470 m2 nagyságú, 0,94 AK értékű legelő művelési ágú, valamint a 4059/2 hrsz-ú, 3030 m2 nagyságú, 2,51 AK értékű, szántó művelési ágú ingatlant értékesíti 25.000 Ft/AK összegért, összesen 86.250 Ft vételárért Sümegi János Báta, Ráköczi u.3.szám alatti lakos részére.

Határidő: azonnal

Felelős: Faller János polgármester

Faller János polgármester: A másik kérelem Pazaurek Dezsőtől érkezett. (Ismerteti a kérelmet, amely a jegyzőkönyv melléklete.) Az eddigi értékesítéseknél általában 500 Ft/m2 árat határozott meg a testület. 

Szabó Gergely: Legyen inkább egy névleges összeg, tett ez az ember annyit a faluért, hogy ilyen döntést hozzon  a testület.

Faller János: 20.000 Ft-ot javasol.

Több javaslat nem volt, a testület 8 szavazattal 0 ellenében a következő határozatot hozta: 

5/2007.(I.22.) Kt.számú határozat

ingatlanértékesítésről

A képviselő-testület az önkormányzat tulajdonában lévő 397/1 hrsz-ú 47 m2 nagyságú ingatlant értékesíti 20.000 Ft összegért Pazaurek Dezső, Dunaszekcső, Petőfi u.146.szám alatti lakos részére.

Határidő: azonnal

Felelős: Faller János polgármester

5.napirendi pont: Faller János polgármester: A szociális feladataink ellátásában is változást hozott a költségvetési törvény. Szervezeti változásokat von maga után, melyről a testületnek döntenie kell: önállóan vagy társulásban. Az intézményünk három feladatot lát el: szociális étkeztetés, házi segítségnyújtás, idősek nappali ellátása.

Szabó Gergely: A költségvetési törvényben meghatározott finanszírozás következtében az Idősek Klubjának további üzemeltetéséről is gondolkodnia kell az önkormányzatnak. A működtetésnek háromféle verziója van itt is: vagy működik az eddigi formában, önállóan; vagy a kistérségi társulás keretében; vagy mikrotársulással. 

A Pénzügyi bizottság a kistérségi társulásos megoldást javasolja. A dolgozók létszámát nem érinti a változás, munkaadójuk a társulás lesz. 

Faller János: A szociális feladatok ellátásáról sok szó esett a térségi tanács ülésén is. Feltétlenül el kell mondania, hogy amennyiben nem elegendő a normatíva az intézmény működéséhez, akkor azt az önkormányzatnak ki kell egészítenie. A megállapodás, amely a kistérség és közöttünk fog létrejönni, ezt tartalmazni fogja. A feladatellátásra a kistérségben körzetek alakulnak, nem mohácsi intézmény irányítása alá kerülnek a belépő intézmények. 

Sándor József: Azt szeretné kihangsúlyozni, hogy a feladatellátást biztosító intézmény az önkormányzat tulajdonában marad.

Vita nem volt, a testület 8 szavazattal 0 ellenében a következő határozatot hozta:  
6/2007.(I.22.) Kt.számú határozat

az Idősek Klubja és a házi segítségnyújtás feladatok átadásáról, a Mohácsi Többcélú Kistérségi Társulás társulási megállapodásának módosításáról
1.) A képviselő-testület 2007.február 1.napjától a szociális igazgatásról és szociális ellátásokról szóló 1993.évi III.tv. 86.§-ában meghatározott étkeztetést, a házi segítségnyújtást és a nappali ellátást nyújtó Idősek Klubja feladatait a (3) bekezdésben foglaltak alapján a Mohácsi Többcélú Kistérségi Társulás intézményével látja el.

2.) Dunaszekcső képviselő-testülete egyetért a Mohácsi Többcélú Kistérségi Társulás társulási megállapodásának 2007. február 1.-i hatállyal történő alábbi módosításával:

- a Társulási Megállapodás II/A. alfejezetének címe az alábbira módosul:

„ II/A. A TÁRSULÁS VÁLLALT FELADATAI”;

- a Társulási Megállapodás II/A. pontjának c.) alpontja helyébe a következő rendelkezés lép:

„a Társulás végzi az Sztv. 63.§- szerinti házi segítségnyújtás, valamint az Szt. 57.§ (1) bekezdésében meghatározott alapszolgáltatások közül a nappali ellátás közös ellátását, ennek keretében intézményt tart fenn, szervező tevékenységével segíti a Mohácsi Többcélú Kistérségi Társulás keretén belül működő szociális alapszolgáltatási mikro-társulások tevékenységét, továbbá ellátási szerződéssel gondoskodik a feladat ellátásáról.”
- a Társulási Megállapodás II/A. pontjának f.) alpontja kiegészül a következő bekezdéssel:

„-  az Szt. 63.§- szerinti házi segítségnyújtás, valamint az Szt. 57.§ (1) bekezdésében meghatározott alapszolgáltatások közül a nappali ellátás biztosítása céljából fenntartja az Egyesített Szociális Intézményt, az MTKT Lippói Gondozási Központját (Lippó, Ivándárda, Sárok, Bezedek községekre kiterjedő működési és illetékességi területtel), az MTKT Véméndi Idősek Klubját (Véménd, Feked, Szebény községekre kiterjedő működési és illetékességi területtel), az MTKT Himesházai idősek Klubját (Himesháza, Erdősmárok, Szűr, Székelyszabar, Maráza, Geresdlak községekre kiterjedő működési és illetékességi területtel), az MTKT Dunaszekcsői Idősek Klubját ( Dunaszekcső, Bár, Homorúd községekre kiterjedő működési és illetékességi területtel), az MTKT Nagynyárádi Idősek klubját (Nagynyárád, Sátorhely községekre kiterjedő működési és illetékességi területtel), az MTKT Majsi Idősek Klubját (Majs, Udvar, Kölked községekre kiterjedő működési és illetékességi területtel).”
- a Társulási Megállapodás II/A. pontja az alábbi n.) alponttal egészül ki:

„ A Társulás működteti a fogyasztóvédelemről szóló 1997. évi CLV. törvény 44.§-ának c.) pontjában meghatározott fogyasztóvédelmi tanácsadó irodát. „
  - a Társulási Megállapodás II/B. pontjának a szociális ágazatra vonatkozó felsorolása az alábbiakkal egészül ki:

„ LÁNYCSÓK-KISNYÁRÁD-LIPTÓD KÖZSÉGEK TÁRSULÁSA IDŐSKORÚAK NAPPALI ELLÁTÁSÁRA ÉS HÁZI SEGÍTSÉGNYÚJTÁSRA (Lánycsók, Kisnyárád, Liptód)

BÓLY MIKROKÖRZETI SZOCIÁLIS ALAPSZOLGÁLTATÁSOKAT NYÚJTÓ INTÉZMÉNYI TÁRSULÁS (Bóly, Szajk, Töttös,Belvárdgyula, Olasz, Hásságy, Szederkény, Monyoród, Versend, Máriakéménd, Borjád, Nagybudmér, Kisbudmér, Pócsa)”

Határidő: azonnal, illetve 2007.02.01.-től
Felelős: Faller János polgármester

Pest Éva körjegyző: A testület döntése értelmében az Idősek Klubja intézmény és az általa ellátott feladat átkerül tehát a Mohácsi Többcélú Kistérségi Társuláshoz. A saját önálló intézmény így megszűnik, ezért a megszüntető okirat tervezetét elkészítette, és kéri, hogy azt fogadja el a testület. 

Vita nem volt, a testület 8 szavazattal 0 ellenében a következő határozatot hozta:  
7/2007.(I.22.) Kt.számú határozat

az Idősek Klubja megszüntető okiratáról

A képviselő-testület az Idősek Klubja intézmény megszüntető okiratát elfogadja. 
Határidő: 2007.01.31.

Felelős: Pest Éva körjegyző

6.napirendi pont: Faller János polgármester: Sokszor esett már szó az önkormányzati szerződések felülvizsgálatáról. A napokban tárgyalt az orvosokkal a rendelő használatával kapcsolatos kérdésekről. A takarító bérében megtörtént a megállapodás. Az épület felújítási költsége az önkormányzatot terheli. 

Az üdülőterületen útépítést szervez az egyik tulajdonos. Felajánlotta, hogy a szükséges követ megvásárolja, és önkormányzati segítséget kért az út kialakításában, a kő elterítésében.

Január 1.napjától a mohácsi nyertes pályázat révén 7 fő közmunkásunk van. Már aktívan dolgoznak, a falu két végén jól látható, hogy mit végeztek. A feladataik között lesz az árkok kitisztítása is. Az időjárás kedvező a munkájukhoz. 

A II.Lajos utcai útleszakadást a DRV segítségével átmenetileg helyreállították, de sokáig így nem maradhat. A végleges megoldásra pályázati támogatást szükséges találni. 

A Kálváriánál történt löszfalomlás helyreállítására ma érkezett meg az árajánlat, amely 6,5 millió forint. Vis maior forrás nem lehet, csak DDRFT-től kérhetünk támogatást.
A Solt-Út képviselőitől kapott tájékoztatás alapján márciusban kezdődik az 56-os főút építése. Segítséget kértek nagy mennyiségű föld elhelyezésére, amely megoldást jelentene számunkra is néhány kritikus terület helyreállításában.

A Társulástól kapott információ alapján a „KEZDET” program során leadott igényeket visszadobták. Olyan feladatok vehetnek részt a programban, amelyeknek pl. már van engedélyük. Át kell tehát minden településnek dolgoznia a leadott igényeiket. A Templom tér építésével, az Idősek Otthonával és a Művelődési házzal talán jó eséllyel pályázhatunk a programban. A legfontosabb a templom téri beruházásunk, amelyhez minden engedélyünk, tervünk megvan. 
A hétvégén vendégeket vár, Baranya és Tolna megyei közgyűlési elnököket, és Jankovich Bésán urat. 

A képviselő-testület arról döntött, hogy az egyesület megszűnése ellenére is a sportpályával és az épülettel törődni kell, biztosítani kell az őrzést. Elmaradt bér (szeptembertől decemberig) kifizetéséről is gondoskodni kell a volt sportegyesületi támogatás keretének a terhére.

Szabó Gergely: Az üdülőterületen az ingatlantulajdonos csak a saját telkéig építené meg az utat a főúttól? Meg kellene kérdezni a többieket is, hogy nem akarnának-e részt venni a költségek viselésében, ha mindenhova eljutna a feljárási lehetőség.

Faller János: Ő már szervezkedett, de körbe kérdezhetjük az ingatlantulajdonosokat. Az építés följebbről indul, és 2-3 cm-es apró zúzott követ hozatnak.
Az elmúlt év második felében ugyan nem működött a sportegyesület, de az öltöző fenntartásával kapcsolatos kiadásokat ennek ellenére meg kell fizetnünk. Szeptembertől decemberig terjedő időszakra 26.000 Ft költség jelentkezett, mely összeget a megítélt egyesületi támogatás keretének terhére teljesítenünk kell. Javasolja a testületnek elfogadásra, hogy az átutalás megtörténhessen.

Több kérdés, hozzászólás nem hangzott el, a testület 8 szavazattal 0 ellenében a következő határozatot hozta:

8/2007.(I.22.) Kt.számú határozat

a két ülés között történt fontosabb eseményekről

1.) A képviselő-testület a két ülés között történt fontosabb eseményekről szóló tájékoztatót tudomásul veszi.

2.) A képviselő-testület a Sportegyesület támogatási keretének terhére 26.000 Ft-ot biztosít az öltözővel kapcsolatos 2006.szeptember-december időszakra vonatkozó kiadások teljesítéséhez. 

Határidő: azonnal

Felelős: Faller János polgármester

7.napirendi pont: Faller János polgármester: A költségvetés előkészítése során az önkormányzat meghatározza az általa bérbe adott épületek, helyiségek bérleti díját is. Javasolja, hogy a bérleti díjakat a testület 7%-kal emelje meg február 1.napjától.

Vita nem volt, a testület 8 szavazattal 0 ellenében a következő határozatot hozta:

9/2007.(I.22.) Kt.számú határozat

bérleti díjakról

1.) A képviselő-testület a Kossuth L.u.35. szám alatti fodrászüzlet bérleti díját 11.770 Ft/hó összegben állapítja meg.

2.) A képviselő-testület a Petőfi u.73.szám alatti lakás bérleti díját 7.276 Ft/hó összegben állapítja meg.

3.) A képviselő-testület a Kossuth L.u.35. szám alatti ügyvédi iroda helyiség bérleti díját 4.387 Ft/hó összegben állapítja meg.

4.) A képviselő-testület a „Gyakorlókert„ elnevezésű ingatlanának a bérleti díját 32.528 Ft/év összegben állapítja meg.

5.) A képviselő-testület a Kossuth L.u.20.szám alatti üzlethelyiség bérleti díját 20.865 Ft/hó összegben állapítja meg.

Határidő: a megállapított díjak alkalmazására 2007.február 1.napjától

Felelős: Faller János polgármester

8.napirendi pont: Pest Éva körjegyző: Az iskola-egészségügyi feladatokat a két településen dr.Pálos Ferenc egyedül látja el kb. 1 éve. Az időszak kezdete dr.Schmidt József nyugdíjba vonulása volt. Azóta már belépett az új háziorvos, és dr.Pálos Ferenc kérése, hogy ismételten legyen kettejük között felosztva ez a feladat is. Ez havi pár ezer forintot jelent mindkettejüknek. 

A javaslattal kapcsolatban vita nem volt, a testület 8 szavazattal 0 ellenében a következő határozatot hozta:

10/2007.(I.22.) Kt.számú határozat

iskola-egészségügyi feladatellátásról

A képviselő-testület az iskola-egészségügyi feladat ellátását 2007.február 1.napjától dr.Pálos Ferenc és dr.Bóna Károly háziorvosokkal kívánja megoldani.

A feladat-ellátás finanszírozása érdekében a körjegyző és a háziorvosok a MEP-nél a szükséges bejelentéseket tegyék meg.
Határidő: azonnal

Felelős: Pest Éva körjegyző, háziorvosok

9.napirendi pont: Egyebek

Hetényi Ádámné: A Zrínyi utcai hídnál egy teherautónyi zúzottkővel meg lehetne szüntetni a sártengert.

Szabó Gergely: A malomhajóhoz nem sikerült intéznie az orrtőkéhez szükséges fát, kéri a polgármestert, hogy keressen más lehetőséget.

Faller János: Információja szerint a Pro Rehab felszámolja a telephelyét a községben. Az üzemterületen működhetne újabb vállalkozás.

A Kossuth L.u.20.számú tőlünk bérelt ingatlanhoz megvette a mérőt, jövő héten szerelik fel az E-On munkatársai.

Bokor Zoltánné: Volt már szó ülésen az utca névtáblákról. Hol áll a megoldás? Mi lesz a játszótérrel?

Faller János: A deszkák felvágva száradnak, el fog készülni a névtábla. Játszótérre kapott 3-4 árajánlatot is. Egyenlőre annyi lehetőségünk lesz, hogy a meglévőt helyrehozzuk. 

Bokor Zoltánné: Ahogy a központban a játszótér kinéz, azt már nem is lehet annak nevezni. Talán helyreállítani sem lehet, vagy nem érdemes.

Prucs András: Célszerű lenne bekeríteni a játszóteret, azzal talán megvédhetnénk.

Faller János: A Duna parton – Csokonai utca alatt – nagy összefogással, az ott lakók szeretnék a lapos területet feltölteni és parkosítani. Összekapcsolva a szennyvízelvezetéshez szükséges áramellátással, két közvilágítási helyet lenne indokolt ezen a területen megrendelni. Az elképzelések megvalósításához lehet, hogy magántulajdonba kell adnunk egy kb. 20 m2-es területet. 
Több hozzászólás és napirend nem volt, a polgármester az ülést berekesztette.

Kmf.

 Faller János
Pest Éva

polgármester
körjegyző

